Here is a page extracted from Wikipedia that may contain CSS, HTML, and a lot of unformatted text.

Title: Expo 2008
Content: A Expo Zaragoza 2008 estió una Exposición Internacional Reconoixida que se celebró a Zaragoza, a capital d'Aragón, dende o 14 de chunio dica o 14 de setiembre de 2008, y que tenió l'augua como principal eixe tematico. A localización d'o recinto d'a Exposición fació parti d'a mesma: a la espuenda d'o Meandro de Raniellas, vuelta que fa l'Ebro en pasar per a ciudat.

A Expo 2008 fue coordinada per o Bureau International des Expositions, organización responsable d'asignar as Exposicions. O 16 d'aviento de 2004, a candidatura de Zaragoza ta estar seu de l'Expo 2008 venció las d'altras ciudaz candidatas como Tesalonica (Grecia) y Trieste (Italia).

Zaragoza commemoró tamién en 2008 o bicentenario d'os Setios de Zaragoza d'a Guerra d'o Francés contra la invasión napoleonica (1808) y o centenario d'a Exposición Hispano-Francesa de 1908, que suposó un primer blinco cualitativo en a modernidat d'a ciudat.

A mascota de l'Expo 2008 represientaba una chisla u gota d'augua clamada «Fluvi». O nombre, acronimo de flumen vitae ('arrigo d'a vida', en latín), se li dio dimpués d'un debate ciudadano prou controvertito, y en o cual un d'os nombres favoritos yera estada la parola aragonesa 'Chisla'.

Tema principal 
A tematica d'a Exposición tenió l'augua per obchecto central, baixo lo epigrafe de «augua y desarrollo sostenible», y se'n desglosoron uns cuantos temas: «L'augua, recurso escaso»; «l'augua t'a vida»; «os paisaches de l'augua» y «l'augua como elemento de relación entre os pueblos».

Espacios emblematicos 
D'entre os espacios emblematicos, se i troba:

 o Pavillón Puent, construcción que achunta o recinto de l'Expo con o barrio de l'Almozara, encomendada ta l'arquitecta britanico-iraquí Zaha Hadid;
 a Torre de l'Augua, gratacielos de 76 metros d'altaria, disenyau per Enrique de Teresa, que permete de canalizar l'augua d'o recinto de l'Expo en creyar un circuito trancau en o cual se pueden fer actividaz variadas;
 o Palacio de Congresos de Zaragoza, de Nieto & Sobejano;
 l'Acuario fluvial, adestinau a estar o mes gran d'Europa;
 o Pabillón d'Aragón, d'os arquitectos Olano y Mendo;
 o Pabillón d'Espanya, de l'arquitecto navarro Patxi Mangado, un edificio climaticament sostenible, a refricheración d'o cual se fa de trazas naturals per meyo de l'augua de plevia;
 a Palanga d'o Voluntariau de Manterola que, con una lonchitut de 277 m, achunta las dos espuendas sin emparar-se mica sobre o río, con un mástel de 75 metros d'altaria;
 o Puent d'o Tercer Milenio, que enlaza la marguin dreita de l'Ebro con a Expo;
 o Pavillón Latinoamericán, que con o epigrafe "Baixo la plevia, selvas y bosques latinoamericans" esprisa la valura de l'augua d'as selvas latinoamericanas, entegrando-ie elementos climaticos, edaficos, zoolochicos, botanicos y hidrolochicos en os suyos conceptos expositivos, sobre o río Ebro, a cargo de l'arquitecto mexicano Fernando López Guerra;
 as seis Plazas tematicas, que deenvolicoron un seguito d'exposicions y espectaclos como estimulo t'a reflexión sobre l'augua;
 cualques telecabinas que achuntan a Estación Intermodal de Zaragoza-Delicias con o parque metropolitano y o recinto de l'Expo.

Prochectos relacionaus 

A lo redol de l'Expo s'ha disenyau un gran parque metropolitano, a on que os vesitadors pueden fer diferents actividaz, pus conta d'entre altras cosas con:
 plachas fluvials;
 una canal d'auguas furas;
 una zona termal;
 un chardín botanico;
 un campo de golf;
 un pabellón de celebracions.

Amés, en relación con a celebración d'a Expo, uns altros prochectos estioron:
 a construcción d'un azut en l'Ebro que regla las auguas ta fer-ie un trampo navegable;
 a recuperación d'as espuendas de l'arrigo per meyo d'a enamplada d'as ceras, a esmarguinada d'o soto de ripera, a construcción de miradors u la instalación de pistas de voleibol y futbol placha, d'entre altras cosas;
 l'amilloramiento de La Uerba, d'o Galligo y d'a Canal Imperial d'Aragón;
 a incorporación d'os antigos depositos de Casablanca, como laco artificial con embarcacions;
 a remodelación y enamplada de l'aeropuerto de Garrapiniellos.
 l'amilloramiento d'a iluminación d'a ciudat, igual a molimentos y puents como a carreras y avenidas, amés d'a la Basilica d'o Pilar y a la Seu de Sant Salvador.

Países que i participoron 
Amés de totas as Comunidaz Autonomas d'o Estau espanyol, a lista d'os 108 estaus d'o mundo que participoron en l'Expo 2008 estió a siguient:

Emplego posterior d'o recinto 
Ye previsto que bels edificios de l'Expo sian logaus u enallenaus a diferents institucions. O Pavillón d'Aragón, per eixemplo, será la seu d'una consellería d'o Gubierno d'Aragón. Dos d'as construccions mes emblematicas, a Torre de l'Augua y o Pavillón Puent, podrían estar adquerius per conoixidas institucions financieras aragonesas.

Os pavillons internacionals s'adestinarán a uficinas a fin de creyar o parque empresarial mes gran de Zaragoza. En a suya remodelación s'ha embrecau lo estudio madrilenyo Lamela. O nuevo recinto contará igualment con establimientos ta l'ocio y a restauración.

Controversias 
A construcción d'o recinto de l'Expo 2008 a lo Meandro de Raniellas ye estada cuestionada dende diferents colectivos socials que han ensistiu en a contradicción d'as obras y d'a ubicación d'o evento con o lema d'a propia exposición referiu a la sostenibilidat.

En ixe sentiu, os cheologos recomiendan no edificar sobre ramblars como o Meandro de Raniellas, ya que diz que corren periglo d'engaronar-se cada 20 anyadas. Ta solucionar o problema, se i ferán bels diques, encara que ixo podría resultar insuficient a largo termín.

Cientificos especialistas en limnolochía han criticau a construcción d'un azut abatible en l'Ebro, feito ta creyar una lama d'augua estable de 4 km, pus en altera o rechimen hidraulico. Per istas obras, a biodiversidat fluvial s'ha visto prou alterada, ya que ha caliu retirar os moluscos bivalvos autoctonos en un trampo de 8 km.

As queixas d'a vecindat per o nivel de rudio que pateixen son cutianas.

Vinclos exteriors 
 Sitio web oficial.
 Blog oficial d'Expo Zaragoza 2008 - Primer blog en a historia d'as Exposicions Internacionals.
   Sitio web d'o Bureau International des Expositions.
  Video d'o espot promocional de l'Expo Zaragoza 2008.
  Versión aragonesa de l'anuncio oficial.
  Informe d'Ecolochistas en Acción de Zaragoza sobre o prochecto d'Expo 2008 a lo Meandro de Raniellas t'o Bureau Internacional des Expositions.
 Sitio web en contra d'a Expo.

Expo 2008
Zaragoza